A BIZOTTSÁG 927/2007/EK RENDELETE
(2007. augusztus 2.)
a borkészítés melléktermékeinek az 1493/1999/EK tanácsi rendeletben előírt kezelésére vonatkozó, a 2007/2008-as borászati évben Romániában végrehajtandó átmeneti intézkedésről
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 41. cikke első albekezdésére,
mivel:
(1)
A borpiac közös szervezéséről szóló, 1999. május 17-i 1493/1999/EK tanácsi rendelet (1) 27. cikkének (3) bekezdésével összhangban azok a természetes vagy jogi személyek, illetve az ilyen személyek azon csoportjai, akik vagy amelyek bort készítettek, kötelesek az e borkészítésből származó összes mellékterméket lepárlásra leadni. Azóta, hogy Románia 2007. január 1-jén csatlakozott a Közösséghez, az említett kötelezettség e tagország bortermelőire is vonatkozik, jóllehet ez a gyakorlat nem rendelkezik hagyományokkal Romániában.
(2)
E kötelezettség betartásának előfeltétele, hogy létezzenek olyan lepárlóüzemek, amelyek képesek arra, hogy közösségi pénzügyi támogatással elvégezzék a lepárlást. Míg a Közösséget 2006. december 31-én alkotó tagállamokban, ahol ez a kötelezettség már több éve fennáll, létrejöttek ilyen lepárlóüzemek, Romániában jelenleg még nem létezik a lepárlásra szolgáló megfelelő infrastruktúra.
(3)
A melléktermékek kezelésének másik módja az, hogy azokat felügyelet mellett kivonják a forgalomból, ahogy azt több tagállam is teszi.
(4)
Ezért - tekintettel arra, hogy gyakorlati okok miatt jelenleg nincs mód a lepárlás végrehajtására - helyénvaló bizonyos időre mentesíteni a romániai termelőket a lepárlási kötelezettség alól, és e kötelezettséget felváltani a felügyelet mellett történő kivonás kötelezettségével, amit a piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló, 2000. július 25-i 1623/2000/EK rendelet (2) 50. és 51. cikkében meghatározott feltételek betartásával kell teljesíteni.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1493/1999/EK rendelet 27. cikkének (3) bekezdésében foglaltaktól eltérve a Romániában szüretelt szőlőt feldolgozó természetes vagy jogi személyek, illetve az ilyen személyek csoportjai a 2007/2008-as borászati évben kötelesek felügyelet mellett és az 1623/2000/EK rendelet 50. és 51. cikkében meghatározott feltételek betartásával kivonni a forgalomból az említett feldolgozásból származó melléktermékeket.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 2-án.